Borgere omkring Dokkedal blev ved to-tiden i nat vækket af to firhjultrækkere, der drønede rundt i området. Chaufførerne var to mænd på 37 år, der havde fået lidt for meget at drikke, inden de begav sig ud på deres natlige køretur. - I løbet af natten får vi anmeldelse om, at man var blevet vækket af nogen, der ligger og kører rundt ude i bakkerne. Vi kører ud og ser, hvad det er for noget, og der er så to firhjulstrækkere, der ligger og kører ræs, siger vagtchef ved Nordjyllands Politi Heine Hansen. Da politiet får hold i de to mænd, viser det sig, at de begge mærkbart berusede, og de bliver derfor taget med til stationen. - De bliver standset, det viser sig, de er fulde, og så tager vi dem med ind til en blodprøve, hvorefter de bliver løsladt igen, siger vagtchefen. Blodprøven skal nu fastslå, hvor meget alkohol de to firhjulstrukne chauffører havde i blodet.

Referat:
To mænd med spiritus i blodet skabet natteligt postyr, da de kørte bakkeræs ved Dokkedal.